**ΠΕΡΙΦΕΡΕΙΑ ΚΡΗΤΗΣ**

**ΓΡΑΦΕΙΟ ΤΥΠΟΥ**

**ΔΕΛΤΙΟ ΤΥΠΟΥ**

**1-10-2021**

**Ξεκινούν από σήμερα οι καταγραφές ζημιών στις επιχειρήσεις, από το σεισμικό φαινόμενο της 27ης Σεπτεμβρίου στην Περιφερειακή Ενότητα Ηρακλείου**

Ανακοινώνεται από την Περιφέρεια Κρήτης, ότι ξεκινά η **καταγραφή των ζημιών** στις επιχειρήσεις των περιοχών που επλήγησαν από **το σεισμικό φαινόμενο της 27ης Σεπτεμβρίου** **2021** στην Περιφερειακή Ενότητα Ηρακλείου.

**Η ανακοίνωση αφορά τις πληγείσες επιχειρήσεις.** Ήδη έχουν συγκροτηθεί τριμελείς επιτροπές, οι οποίες θα διεξάγουν αυτοψίες στις πληγείσες επιχειρήσεις της Περιφερειακής Ενότητας Ηρακλείου, προκειμένου να εγκριθούν οι σχετικές επιχορηγήσεις.

Για την καταγραφή πληγεισών οικιών θα υπάρξουν ανακοινώσεις από τους κατά τόπους Δήμους.

Έναρξη υποβολής αιτήσεων: **Παρασκευή 1 Οκτωβρίου 2021**

***Οι ιδιοκτήτες των επιχειρήσεων που έχουν ζημιές καλούνται όπως:***

* **αποστείλουν ηλεκτρονικά την αίτηση που επισυνάπτεται** **συμπληρωμένη και υπογεγραμμένη** (το ΣΧΕΔΙΟ ΑΙΤΗΣΗΣ θα το βρείτε στην επίσημη ιστοσελίδα της Περιφέρειας Κρητης [www.crete.gov.gr](http://www.crete.gov.gr) ) και στην συνέχεια σκαναρισμένη στο email ppheraklio@crete.gov.gr ή **να την καταθέσουν**, επί του παρόντος, **στο Συντονιστικό Κέντρο που λειτουργεί στο 2ο Δημοτικό Σχολείο Αρκαλοχωρίου.**

***Επιχειρήσεις που δραστηριοποιούνται σε περιοχές που έχουν κηρυχθεί σε κατάσταση έκτακτης ανάγκης***

Εφόσον η επιχείρηση **δραστηριοποιείται σε περιοχή που βρίσκεται σε κατάσταση έκτακτης** ανάγκης, υποβάλλουν αίτηση, **μέσω της ηλεκτρονικής πλατφόρμας** [**www.arogi.gov.gr**](http://www.arogi.gov.gr) στη Διεύθυνση Κρατικής Αρωγής του Υπουργείου Οικονομικών προκειμένου να τους χορηγηθεί ενίσχυση πρώτης αρωγής (τον ΣΥΝΟΠΤΙΚΟ ΟΔΗΓΟ ΑΡΩΓΗΣ θα τον βρείτε στην επίσημη ιστοσελίδα της Περιφέρειας Κρητης [www.crete.gov.gr](http://www.crete.gov.gr) ).

Σε περίπτωση που αδυνατούν να χειριστούν την πλατφόρμα, δύναται, κατά την ημέρα της αυτοψίας και εφόσον γνωρίζουν τους προσωπικούς κωδικούς πρόσβασης στο taxisnet, τα στοιχεία για το ακίνητο που έχει πληγεί (διεύθυνση, χρήση, καταλληλότητα κτιρίου για χρήση κλπ) και αριθμό τραπεζικού λογαριασμού (iban), η επιτροπή αυτοψίας να συνδράμει στην υποβολή της αίτησης.

**Για περισσότερες πληροφορίες επικοινωνήστε στο τηλέφωνο 2813-410205 και 202 (γραφείο Πολιτικής Προστασίας Περιφερειακής Ενότητας Ηρακλείου).**

***Ιδιαίτερες επισημάνσεις***

Επισημαίνεται ότι σε κάθε περίπτωση πληγείσας επιχείρησης, ο ιδιοκτήτης, πριν να προχωρήσει στην αποκατάσταση, **πρέπει να αποτυπώσει με κάθε πρόσφορο μέσο το μέγεθος της καταστροφής (φωτογραφίες, βίντεο, κατεστραμμένα δομικά στοιχεία, εμπορεύματα και πρώτες ύλες),** καθώς και **να διατηρήσει** κατά το δυνατόν τα κατεστραμμένα υλικά και αγαθά, ώστε να είναι διαθέσιμα στην αρμόδια επιτροπή που θα έρθει να ελέγξει την επιχείρηση του.

Προσοχή, οι επιχειρήσεις **πρέπει να ασκούν νόμιμη οικονομική δραστηριότητα την ημέρα που συνέβη το σεισμικό φαινόμενο και συνεχίζουν να λειτουργούν (με το ίδιο ΑΦΜ) κατά το χρόνο καταβολής της επιχορήγησης.**

Οι δικαιούχοι επιχορήγησης είναι:

* βιομηχανικές και βιοτεχνικές μονάδες,
* εμπορικά καταστήματα,
* αγροτικές εκμεταλλεύσεις. Στις αγροτικές εκμεταλλεύσεις ανήκουν οι γεωργικές και κτηνοτροφικές μονάδες, οι οποίες ανήκουν σε ένα ή περισσότερα φυσικά πρόσωπα ή και σε νομικά πρόσωπα.
* μη κερδοσκοπικού χαρακτήρα φορείς,
* επιχειρήσεις που ασκούν νόμιμη οικονομική δραστηριότητα, ανεξάρτητα από τη μορφή τους, συμπεριλαμβανομένων και των ατομικών επιχειρήσεων και των ελεύθερων επαγγελματιών, καθώς και των επιχειρήσεων που δραστηριοποιούνται στην παραγωγή, μεταποίηση ή εμπορία προϊόντων αλιείας και υδατοκαλλιέργειας.

Στις επιχειρήσεις συμπεριλαμβάνονται και οι δημόσιες επιχειρήσεις, δημοτικές ή κοινοτικές κοινωφελείς επιχειρήσεις, ανώνυμες εταιρείες των οργανισμών τοπικής αυτοδιοίκησης (Ο.Τ.Α.).

Επισυναπτόμενα

1. Αίτηση
2. Οδηγός χρήσης για την ηλεκτρονική πλατφόρμα [**www.arogi.gov.gr**](http://www.arogi.gov.gr)